cyanic-selkie/wikianc huggingface dataset:
Malaria
Rokote
Vuonna 2015 hyväksyttiin käyttöön maailman ensimmäinen malariarokote Mosquirix (lääkenimi RTS,S). Euroopan lääkevirasto on hyväksynyt sen käytettäväksi 6 viikosta 17 kuukauden ikäisille malaria-alueella syntyneille ja asuville lapsille Euroopan unionin ulkopuolella. Rokote pyrkii estämään loisen pääsyn maksaan, jossa se lisääntyy. Malariarokotteen lisäksi rokote antaa suojan Hepatiitti B -tartuntaa vastaan.
Rokote tarjoaa lyhytaikaisen suojan malariaa vastaan. Se voi säästää lapsen hengen riskialtteimmassa ikävaiheessa. Se on tehokas vain, jos otetaan kaikki neljä annosta. Silti täyden rokotesarjan suoja kestää vain noin neljä vuotta. Kolmen rokotuksen jälkeen rokotteen teho heikkenee lähes olemattomaksi puolentoista vuoden kuluessa kolmannesta rokotteesta. Vauvoille annetulla kolmella annoksella rokote estää alle puolet malariatartunnoista. Isommilla lapsilla kolmen annoksen teho on 26 prosenttia ja neljän annoksen teho 39 prosenttia. Rokotetta suositellaan käytettäväksi hyttysverkkojen kanssa yhdessä, sillä hyttysverkot suojaavat tartunnalta rokotetta paremmin.
RTS,S-rokoteaihio kehitettiin vuonna 1987 Glaxo Smith Klinen laboratoriossa. Rokotteen ensimmäiset testaukset aloitettiin Afrikassa, 1998, ja laajemmat III-vaiheen testaukset tehtiin yli 15 000 lapsella vuosina 2009–2014. Glaxo Smith Kline ryhtyi yhteistyössä Bill ja Melinda Gatesin säätiön kanssa vuonna 2001 kehittämään RTS,S:stä rokotetta vastasyntyneille ja pikkulapsille. Se sai myyntiluvan Euroopassa vuonna 2015. Rokote tarjoaa osittaisen suojan malariaa vastaan lapsilla. Suurin osa malariaan kuolleista on alle viisivuotiaita lapsia, minkä vuoksi rokote on suunnattu lapsille. Rokotetta ei ole saatavana matkailijoille.
Rokotuskokeilu aloitettiin Saharan eteläpuolisessa Afrikassa vuonna 2019. Rokottamisella on pyrkimys vähentää lasten kuolleisuutta tautiin. Rokote ei ole ollut erityisen tehokas vastasyntyneillä. Kokeilussa havaittiin, että rokotteen saaneet lapset saivat aivokalvontulehduksen kymmenen kertaa verrokkiryhmää useammin. On kuitenkin esitetty mahdollisuus, että verrokkiryhmälle annettu rabies-rokote auttoi vähentämään aivokalvotulehduksen määrää, sillä sen esiintyvyys verrokkiryhmässä oli huomattavan vähäistä. Rokotuskokeilun tuloksia on tarkoitus arvioida vuonna 2023.
Rokotteen on myös pelätty altistavan ihmisiä taudille liiallisen turvallisuudentunteen vuoksi, sillä on esitetty pelkoja, että ihmiset luottavat rokotteen tehoon liikaa ja saattavat nukkua ilman hyttysverkkoa tai vanhemmat voivat olla testaamatta lastaan malarian varalta tämän oireillessa. Rokotetta on myös kritisoitu kalleudesta. Lasta kohden rokottaminen maksaa 20 dollaria, kun taas hyttysverkko maksaa 5 dollaria ja malarialääkkeet 1,5 dollaria.
Luonnollinen resistenssi
Ihmisille on kehittynyt luontaisia vastustusmekanismeja eli resistenssiä malariaa vastaan. Perinnöllisiä vastustusmekanismeja tavataan enemmän malaria-alueilla kuin muualla maailmassa.
Sirppisolugeeni
Sirppisoluanemiaa aiheuttava geeni toimii heterotsygoottina muotona vastustusmekanismina malariaa vastaan. Siksi sirppisolugeeniä on yleisemmin Afrikassa ja Afrikasta kotoisin olevan väestön keskuudessa kuin muissa väestöryhmissä.
Duffy-negatiivisuus
Duffy-antigeeni on punasolujen pinnalla oleva glykoproteiini. Antigeenit toimivat reseptoreina sytokiineille, mutta myös P. vivax ja P. knowlesi -loisille. Suurella osalla Länsi-Afrikan väestöstä ja noin 70 prosentilla afroamerikkalaisista ei ole näitä antigeenejä punasolujensa pinnalla. Sitä kutsutaan Duffy-negatiivisuudeksi. Duffy-negatiivisuuden ansiosta henkilö on vastustuskykyinen P. vivax ja P. knowlesi -loisille. Siksi P. vivax -loisen aiheuttama malaria on Afrikassa vähentynyt.
Hankittu immuniteetti
Useat toistuvat malariainfektiot voivat johtaa osittaisen hankitun immuniteetin eli vastustuskyvyn muodostumiseen. Malaria edelleen infektoi tällaisia henkilöitä, mutta oireet ovat usein lievempiä. Alle 5-vuotiaat lapset ovat suurimmassa riskissä kuolla malariaan, sillä heille ei ole vielä kehittynyt vastustuskykyä malariaa vastaan. Myös henkilöt, jotka eivät ole aiemmin altistuneet malarialle, kuten turistit, ovat suuremmassa riskissä sairastua vakavasti päätyessään malaria-alueelle.
Malarian hävittäminen
Diklooridifenyylitrikloorietaani (DDT) oli ensimmäisiä moderneja hyönteismyrkkyjä, joka otettiin käyttöön toisen maailmansodan alkupuolella. Sitä käytettiin ennen kaikkea hävittämään hyttysiä, koska haluttiin torjua niiden levittämiä tauteja kuten malariaa. Sveitsiläinen kemisti Paul Hermann Müller sai lääketieteen Nobelin palkinnon vuonna 1948 keksittyään aineen toimivan hyönteismyrkkynä, mutta itse yhdiste oli kehitetty jo 1874.
Ennen DDT:n käyttöaihetta hyönteismyrkkynä Yhdysvalloissa oli malariaongelma etelävaltioiden alueella. Vuosina 1947–1951 malaria kyettiin valtiollisen ohjelman puitteissa hävittämään Yhdysvalloista DDT-ruiskutusten avulla. Ohjelmaa hoitanut virasto keskittyi sen jälkeen malariatilanteen seurantaan Yhdysvalloissa ja avun tarjoamiseen malarian hävittämiseksi tai kontrolloimiseksi kehitysmaissa. Britit raportoivat hävittäneensä malarian Ceylonista DDT:n avulla.
Syyskuussa 2006 Maailman terveysjärjestö WHO salli uudelleen DDT:n käytön hyönteismyrkkynä malaria-alueilla. Bill ja Melinda Gatesin säätiön tavoitteena on hävittää malaria vuoteen 2040 mennessä. Säätiö on aloittanut työskentelyn malarian hävittämiseksi vuonna 2007, ja sen kumppani on Malaria No More -järjestö.
Segežan piiri
Segežan piiri on kunnallishallinnollinen alue Karjalan tasavallassa Äänisen ja Vienanmeren välisellä kannaksella, suuren Uikujärven ympäristössä.
Piiriin kuuluu kaksi kaupunkikuntaa ja neljä maalaiskuntaa. Piirin hallintokeskus ja ainoa kaupunki on Segeža (Segee). Piirissä on merkittävää metsä- ja alumiiniteollisuutta.
Kunnat
Kuntien asukasluvut ovat vuoden 2010 väestönlaskennasta.
Mono
Mono tarkoittaa seuraavia asioita:
Vitali Menšikov
Vitali Anatoljevitš Menšikov (s. 15. heinäkuuta 1989 Tšeljabinsk, Venäjän SFNT, Neuvostoliitto) on venäläinen jääkiekkopuolustaja, joka pelaa KHL-seura Jokereissa. Hän aloitti pelaajauransa hyökkääjänä. Menšikov laukoo oikealta.
Seuraura
Menšikov aloitti jääkiekkoilun viisivuotiaana Traktor Tšeljabinskissa. Hän debytoi seuran miesten kakkosjoukkueessa hyökkääjänä vain 15-vuotiaana Venäjän kolmanneksi korkeimmalla sarjatasolla Pervaja Ligassa kaudella 2004–2005. Kaudeksi 2006–2007 Menšikov siirtyi Pohjois-Amerikkaan, josta hän palasi kaudeksi 2007–2008 taas Traktorin organisaatioon. Menšikov pelasi samalla kaudella myös 17 ottelua Venäjän toiseksi korkeimmalla sarjatasolla Vysšaja Ligan Metallurg Serovissa. Kauden 2008–2009 hän pelasi suurimmaksi osaksi Traktorin kakkosjoukkueessa, mutta osan kaudestaan myös Vysšaja Ligaa Zauralje Kurganissa. Kaudeksi 2009–2010 Menšikov siirtyi samassa liigassa pelaavaan TsSK VVS Samaraan, josta hän siirtyi kesken kauden HK Rjazaniin. Kauden 2010–2011 Menšikov aloitti Vysšaja Ligan korvanneen VHL-liigan Ariada-Akpars Volžskissa. Joulukuussa 2010 hän teki KHL-sopimuksen Sibir Novosibirskin kanssa ja Menšikov pelasi kauden loppuun VHL:ää aiemman seuransa Zauralje Kurganin paidassa.
Kauden 2011–2012 Menšikov aloitti VHL-joukkue Neftjanik Almetjevskissä, josta hän siirtyi kesken kauden Sokol Krasnojarskiin. Elokuussa 2012 Menšikov teki sopimuksen KHL-seura Avtomobilist Jekaterinburgin kanssa. Hän teki KHL-debyyttinsä runkosarjan kolmannella kierroksella 14. syyskuuta 2012 OHK Dinamo Moskovaa vastaan. Menšikov sai ottelussa jääaikaa 6.07 minuuttia. Hän pelasi alkukaudella yhdeksän ottelua ilman tehopisteitä, kunnes Menšikov palasi VHL-joukkue Sokol Krasnojarskiin. Kaudeksi 2013–2014 hän siirtyi samassa liigassa pelaavan kazakstanilaisjoukkue HK Kaztsink-Torpedon riveihin. Menšikov oli joukkueen kolmanneksi paras maalintekijä ja tehokkain puolustaja tehoilla 12+13=25, joilla hän jakoi koko VHL:n puolustajien pistepörssin voiton Kuban Krasnodarin Artjom Bezrukovin kanssa.
Menšikov siirtyi kaudeksi 2014–2015 Sibir Novosibirskin KHL-joukkueeseen. Hän pelasi siellä 25 runkosarjaottelua tehden kaksi syöttöpistettä ja 15 playoff-ottelua tehden yhden syöttöpisteen. Kaudella 2015–2016 Menšikov pelasi 57 runkosarjaottelua tehopistein 2+16=18 ja kahdeksan playoff-ottelua tehden kaksi syöttöpistettä. Hän oli runkosarjassa Sibirin tehokkain puolustaja. Menšikov teki KHL-uransa avausmaalin 10. marraskuuta 2015 ylivoimalla Metallurg Novokuznetskia vastaan. Hän teki ottelussa myös kaksi syöttöpistettä ylivoimalla ja oli Sibirin 6–4-voittoon päättyneessä ottelussa jäällä joukkueensa jokaisessa maalissa. Menšikoville kerättiin lopulta tasakentällisin pelatessa teholukema +2. Heinäkuussa 2016 hän teki Sibirin kanssa kaksivuotisen jatkosopimuksen.
Joulukuussa 2016 Sibir Novosibirsk kauppasi Menšikovin Avangard Omskiin rahallista korvausta vastaan. Kaudeksi 2018–2019 hän siirtyi vuoden mittaisella sopimuksella Dinamo Moskovaan. Kaudeksi 2019–2020 Menšikov palasi vuoden mittaisella KHL-sopimuksella kasvattajaseuraansa Traktor Tšeljabinskiin, jonka varakapteeniksi hän nousi.
Kaudeksi 2021–2022 Menšikov siirtyi vuoden mittaisella sopimuksella KHL:ään palanneeseen Admiral Vladivostokiin. Marraskuussa 2021 hän siirtyi loppukauden kattavalla sopimuksella jo uransa kahdeksanteen KHL-seuraan, suomalaisjoukkue Jokereihin.
Maajoukkueura
Menšikov on pelannut Venäjän A-maajoukkueessa kolme ottelua tehopistein 1+1=2. Hän teki A-maajoukkuedebyyttinsä Karjala-turnauksen 5. marraskuuta 2015 Helsingin Hartwall Arenalla pelatussa avausottelussa turnauksen isäntäjoukkue Suomea vastaan. Menšikov merkittiin Venäjän nelospuolustajapariin Jegor Jakovlevin viereen. Hän sai ottelussa yhden kahden minuutin jäähyn kampituksesta. Ensimmäisen A-maajoukkuemaalinsa Menšikov teki toisessa ottelussaan Euro Hockey Challengessa 8. huhtikuuta 2016 Pietarissa Norjaa vastaan. Hän ratkaisi Venäjälle 2–1-jatkoaikavoiton ajassa 64.20.
Menšikov pelasi myös talviuniversiadeissa vuonna 2013, jolloin hän voitti pronssia. Menšikov on pelannut myös neljä nuorten maaottelua.
Muuta
Kesällä 2019 Menšikov valmistui Siperian valtion fyysisen kulttuurin ja urheilun yliopiston valmentajien korkeakoulusta.
Menšikovilla on vaimo Viktoria ja lapsia.
The Eye (vuoden 2002 elokuva)
The Eye (Jian Gui) on vuonna 2002 valmistunut aasialainen kauhuelokuva, jonka ovat ohjanneet Pang-veljekset Oxide ja Danny Pang.
Elokuva on uudelleenfilmatisoitu kahdesti: vuonna 2005 valmistui Naina-niminen intialainen uudelleenfilmatisointi, ja vuonna 2008 The Eye -niminen yhdysvaltalainen uudelleenfilmatisointi.
Juoni
Mun (Angelica Lee) sokeutui viisivuotiaana. Nyt, vuosia myöhemmin, hänelle tehdään sarveiskalvonsiirto, joka palauttaa hänen näkönsä. Pian hän alkaa nähdä aaveita joka puolella ja päättää selvittää, mistä on kyse.
Yūko Emoto
Yūko Emoto (s. 23. joulukuuta 1972) on japanilainen judoka ja olympiavoittaja. Hän voitti kultaa Atlantan olympialaisissa 1996 alle 61-kiloisten sarjassa. Loppuottelussa hän kukisti Belgian Gella Vandecaveyen.
Emoton muutkin arvokisamitalit tulivat 61 kg:n sarjassa. Hän sijoittui vuonna 1993 kolmanneksi Aasian mestaruuskilpailuissa Macaossa. Seuraavana vuonna hän sai hopeaa Aasian kisoissa hävittyään loppuottelussa Etelä-Korean Sung-Sook Jungille. Vuonna 1995 Emoto sijoittui kolmanneksi Aasian mestaruuskilpailuissa New Delhissä.
Mary Barnes
thumb|right|Mary Barnesin kuvataidetta Mary Edith Barnes (9. helmikuuta 1923 – 29. kesäkuuta 2001) oli brittiläinen nainen, joka kärsi psykoottisesta häiriöstä, mutta loi huomattavan uran kuvataiteen alalla.
Barnes saapui Kingsley Halliin vuonna 1965. Hän muutti vuonna 1985 Skotlantiin ja vuonna 1993 Tomintouliin sekä julkaisi vuonna 1989 kirjan Something Sacred. Hän kuoli Tomintoulissa vuonna 2001.
NRP Vouga (1920)
NRP Vouga oli Portugalin laivaston vuonna 1920 vesillelaskettu Guadiana-luokan hävittäjä.
Valmistus
Alus tilattiin Lissabonin laivastontelakalta, mistä se laskettiin vesille 19. huhtikuuta 1920.
Palvelus
Alus tuhoutui 1. toukokuuta 1931.
Jumalan käsi -maali
thumb|250px|Piirros tapahtumasta. Jumalan käsi on argentiinalaisen jalkapalloilijan Diego Maradonan antama nimitys kiistanalaiselle maalille, jonka hän itse teki Englantia vastaan jalkapallon maailmanmestaruuskilpailuiden puolivälieräottelussa Meksikossa 1986. Argentiina voitti ottelun 2–1.
Tapahtuma
Ottelu pelattiin 22. kesäkuuta 1986 Azteca-stadionilla 114 580 katsojan edessä. Ottelussa oli jo ennakkoon vahva poliittinen tunnelataus maiden välillä neljä vuotta aiemmin käydyn Falklandin sodan johdosta.
Ottelun ensimmäinen puoliaika oli maaliton Argentiinan vahvasta painostuksesta huolimatta. Avausmaalia saatiin odottaa ottelun 51. peliminuutille. Maradona ohitti kolme englantilaista ja yritti seinäsyöttöä Jorge Valdanon kanssa rangaistusalueen rajalla. Englannin Steve Hodge ehti kuitenkin väliin ja nosti pallon taaksepäin maalivahti Peter Shiltonille. Maradona jatkoi vauhdilla rangaistusalueen sisälle ehtien palloon – kädellään – juuri ennen vastaan tullutta Shiltonia ja pallo leijaili verkkoon. Tunisialainen päätuomari Ali Bennaceur näytti keskialoitusta hyväksytyn maalin merkiksi.
Englantilaiset protestoivat voimakkaasti argentiinalaisten juhliessa. Videolla näkyy, miten Maradona katsoo erotuomaria. Hän sanoi myöhemmin, ”Odotin että pelitoverit olisivat tulleet halaamaan, ja kukaan ei tullut... Sanoin heille: ’Tulkaa halaamaan, tai erotuomari ei salli tuota.’”
Argentiina voitti ottelun 2–1 edeten välieriin ja lopulta maailmanmestaruuteen. Ottelun voittomaali – niin ikään Maradonan tekemä – valittiin myöhemmin kansainvälisen jalkapalloliiton äänestyksessä vuosisadan maaliksi.
Ilmaisun synty
Seuraavana päivänä Maradona ei vielä vihjannutkaan käyttäneensä kättä. Hän kertoi tiedotusvälineille, ettei tiennyt mihin kohtaan pallo häntä osui. Myöhemmin Maradona väitti ”Jumalan käden” puuttuneen peliin ja sen seurauksena tuota kiistanalaista maalia ruvettiin kutsumaan ”Jumalan kädeksi”. Lopulta Maradona kuitenkin myönsi tehneensä maalin omalla kädellään.
James Mendonça
James Mendonça (2. tammikuuta 1892 – 14. huhtikuuta 1978) oli intialainen roomalaiskatolinen piispa. Hänet vihittiin papiksi 8. joulukuuta 1927 ja nimitettiin Trichinopolyn hiippakunnan piispaksi 7. maaliskuuta 1938. Piispaksi vihkiminen seurasi 25. heinäkuuta. Pääkonsekraattorina toimi John Peter Leonard.
Mendonça osallistui Vatikaanin toiseen kirkolliskokoukseen. Hän jäi eläkkeelle 19. joulukuuta 1970.
Leonardo González
right|220px|thumb|Leonardo González Leonardo González Arce (s. 21. marraskuuta 1980, San José) on costaricalainen jalkapalloilija. Puolustajana pelaava González on vuodesta 2000 edustanut kotimaansa Club Sport Heredianoa.
González pelasi ensimmäisen maaottelunsa 20. marraskuuta 2002 Ecuadoria vastaan. Hän on ollut Costa Rican joukkueessa 2003 CONCACAF Gold Cupissa, 2004 Copa Américassa, 2005 Copa Centroamericanassa ja vuoden 2006 MM-kisoissa, jossa hän pelasi kaikissa Costa Rican kolmessa ottelussa. Leonardo González on pelannut 39 maaottelua (tilanne 20. kesäkuuta 2006).
Lumikellolaukka
Lumikellolaukka (Allium paradoxum) on monivuotinen sipulikasvi, joka kuuluu laukkoihin eli kotalaukkohin (Allium). Sitä käytetään koristekasvina. Se kasvaa 15–30 senttimetriä korkeaksi. Kasvissa on yksi lehti varren tyvellä, lehti on 15–30 cm pitkä, 0,5–1,5 cm leveä, litteä ja tylppäkärkinen. Kukinnossa on itusilmuja suojuslehtien ympäröimänä ja yksi nuokkuva kukka. Kukan kehä on valkoinen, kellomainen, hieman lumikelloa muistuttava.
Lumikellolaukka esiintyy alkuperäisenä Aasiassa tai lähialueilla: Kaukasiassa, Venäjällä, Pohjois-Iranissa ja Turkmenistanissa. Se on myös levinnyt viljeltynä muutamiin Keski-Euroopan maihan.
Kaasusumutin
thumb|Erään valmistajan OC-Sumutin.
Kaasusumutin on väline, jolla voidaan levittää ilmaan kyynelkaasua tai käyttötarkoitukseltaan ja vaikutukseltaan siihen verrattavaa lamaannuttavaa ainetta. Paprikasumutin on väliaikaisesti toimintakykyyn vaikuttava kaasusumutin, jonka ärsyttävän kaasun vaikuttavana aineena on myös chilipaprikoiden sisältämä kapsaisiini. Kuten kaikkien aseeksi luokiteltavien kaasusumuttimien, paprikasumuttimen hallussapito niin voimankäyttöä kuin hätävarjeluakin varten on Suomessa luvanvaraista. Välinettä kutsutaan paprikakasveista saatavan uutteen mukaan myös OC-sumuttimeksi (Oleoresin capsicum). Virheellisesti suomennettuna paprikasumutteesta käytetään myös kansankielistä nimeä pippurisumutin.
Käyttötapa
Kaasusumuttimella voimankäyttö- tai hätävarjelutilanteessa levitetään joko sumuna, juovana, vaahtona tai geelinä (sumutintyypistä riippuen) vaikuttavaa ainetta yleisimmin kohdehenkilön kasvojen alueelle. Niin kutsuttu paprika- eli OC-sumutin, joka on nykyään yleisimmin käytössä, aiheuttaa kohdehenkilössä iholle ja silmiin joutuessaan yleisimmin kirvelyä ja voimakasta poltteen tunnetta, jonka vaikutuksesta normaalitapauksissa näkökyky häviää tai häiriintyy 10–20 minuutiksi.
Kaasun koostumus
Suomessa sallituissa sumuttimissa suurin sallittu kapsaisiinipitoisuus on 5 %, normaalisti 2–5 %. Ulkomailla on käytössä ja myynnissä sumuttimia, joiden OC-pitoisuus jopa yli 20 %. Pysyviä vaurioita sumutin aiheuttaa erittäin harvoin, eikä se saastuta ympäristöään aiempien kemikaalisten kyynelkaasujen tapaan.
Suomessa on jonkin verran vielä käytössä yhdistelmäsumutteita, eli sumutteita joissa on OC:n lisäksi jotain kyynelkaasua (esimerkiksi CS tai CN). Tyypillinen yhdistelmäsumute voi olla esimerkiksi CN/OC 2 % tai CS/OC 2 %. Yleisesti ottaen nämä eivät kuitenkaan eroa OC-sumutteesta käyttöominaisuuksiltaan.
Useat paprikasumutteet sisältävät myös fluoresoivaa väriainetta, joka helpottaa altistuksen saaneen kohdehenkilön tunnistamista värjäämällä kasvot pitkäksi aikaa värillä, joka on nähtävissä UV-valossa.
Vaikutukset
thumb|250px|[[Yhdysvaltain asevoimat|Yhdysvaltain asevoimien sotilaat havainnollistavat paprikasumuttimen käyttöä.]]
Kaasusumuttimen vaikuttava aine kapsaisiini aiheuttaa limakalvoille tai silmiin päästessään voimakasta ärsytystä ja kipua, jotka lamauttavat kohdehenkilön toimintakykyä.
Hengitysteiden limakalvoilla kapsaisiini aiheuttaa voimakasta kipua, limaneritystä, turvotusta sekä lievää hengenahdistusta. Voimakas ärsytys nielun ja hengitysteiden alueella saattaa aiheuttaa myös oksentelua. Silmien alueella sumute aiheuttaa voimakkaan poltteen, josta seuraa runsas kyynelehtiminen ja tahdosta riippumaton refleksi sulkea silmät, jolloin silmien avaaminen on käytännössä erittäin vaikeaa tai mahdotonta. Iholla sumute aiheuttaa polttavan tunteen. Sumutteen väliaineella on merkitystä vaikutukseen: perinteinen OC-sumutin (nestesumu) vaikuttaa hengityselimiin muita sumutintyyppejä enemmän, kun taas vaahtomaisen tai geelimäisen sumutteen vaikutus hengitysteihin on huomattavasti pienempi.
Sumutteen vaikutukset eivät välttämättä ole kaikilla samat. Esimerkiksi huumaavien aineiden vaikutuksen alaisena oleminen saattaa pienentää kapsaisiinin vaikutusta jopa niin, ettei kohdehenkilö tunne kapsaisiinin aiheuttamaa ärsytystä kivuliaana, ja vaikutus jää ainoastaan näkökyvyn heikkenemiseen. Samoin, vaikka sumutteen vaikutus onkin yleensä lamauttava, henkilö voi jatkaa aggressiivista käytöstään kivusta ja toimintakyvyn heikkenemisestä huolimatta.
Ensiapu
Kaasusumutteelle altistuneen henkilön kasvot pestään saippualla ja huuhdellaan sekä kasvot että silmät runsaalla puhtaalla vedellä ja viedään raittiiseen ilmaan. Henkilön allergiaa paprikalle, mahdollista astmaa tai piilolinssien käyttöä on syytä kysyä. Henkilön tilaa tulee muutenkin tarkkailla ja tarvittaessa saattaa jatkohoitoon. Ensiavuksi on olemassa myös erityisesti kaasusumuttimelle altistumisen jälkeiseen ensiapuun tarkoitettuja suihkeita ja pyyhkeitä.
Käyttäjät ja luvanvaraisuus
Suomessa kaasusumuttimesta on muodostunut yksi eniten käytössä olevista voimankäyttövälineistä. Suomessa poliisi on varustettuna lähes aina oc-sumuttimella ja poliisin kalustoon kuuluu myös isoja, esim. 500 ml:n kokoisia "mellakkakaasuja". Vartijoilla ja järjestyslain mukaisilla järjestyksenvalvojilla kaasusumutin on käsirautojen ohella yleisin mukana pidettävä voimankäyttöväline. Järjestyksenvalvojilla kaasusumutin on patukan, käsirautojen ja teleskooppipatukan lisäksi ainut voimankäyttöväline.
Paprikasumutin on Suomessa luvanvarainen voimankäyttöväline. Viranomaiset käytännössä saavat sumuttimen koulutuksen ja kantoluvan ammattikoulutuksensa ohessa. Muille kuin viranomaisille lupaa on myönnetty käytännössä vain, jos luvanhakijalla on työnsä (vartija, järjestyksenvalvoja tms.) puolesta lakiin perustuva oikeus tai perusteltu tarve sumuttimen hallussapitoon. Lupaa on voinut anoa oman kihlakuntansa poliisilaitokselta suoritettuaan hyväksytysti sisäasianministeriön määrittämän vartijan erityisen voimankäytönkoulutuksen kaasusumutinosion, tai jollain muulla lailla perehtymällä kaasusumuttimen käyttöön. Lupa kaasusumuttimen hallussapitoon on voitu myöntää myös yhteisölle, kuten ravitsemusliikkeelle tai vartiointiliikkeelle. Tästä huolimatta kaasusumuttimen hallussapitäjän on ollut aina läpäistävä edellä mainittu koulutus. Kaasusumuttimen kantamista oikeuttavaa lupaa kutsutaan kaasusumutinluvaksi, jonka takapuolella on yleensä annettu lisäehtoja, esimerkiksi "Lupa oikeuttaa kantamaan kaasusumutinta vain vartijan tai järjestyksenvalvojan työtehtävissä."
Laki
Kaasusumuttimen luvanvaraisuudesta säädetään ampuma-aselaissa, jota uudistettiin vuonna 2015. Samalla uudistettiin rikoslakia, jonka myötä kaasusumuttimen luvaton hankkiminen ja hallussapito ovat ampuma-aserikoksena rangaistavia tekoja. Vakiintuneen oikeuskäytännön myötä kaasusumuttimen luvatonta hallussapitoa pidetään kuitenkin lähtökohtaisesti lievänä ampuma-aserikoksena.
Sagaredžon piirikunta
thumb|250px|Raunioita Udžarmassa. thumb|250px|Davit Garedžan luostarialueen rakennuksia. Sagaredžon piirikunta on piirikunta Kakhetin hallintoalueella Georgian itäosassa. Piirikunnassa on noin 51 761 asukasta (2014) ja sen pinta-ala on 1 491 neliökilometriä. Sen keskus on Sagaredžon kaupunki.
Piirikunnan alueella on useita nähtävyyksiä. Ninotsmindan katedraali perustettiin 400-luvulla ja se oli keskiajalla merkittävä kulttuurikeskus. Davit Garedžan luostari vuorostaan sijaitsee Azerbaidžanin rajalla. Se perustettiin 500-luvun alkupuolella ja toimi Georgian hengellisenä keskuksena useita vuosisatoja. Kolmas merkittävä kohde on Udžarman linnoitus, joka oli 300–700-luvuilla Georgian toinen pääkaupunki ja kilpailee merkittävyydessään Mtskhetan kanssa. Lisäksi piirikunnan alueella sijaitsevat esimerkiksi Botšorman ja Tšailurin linnoitukset. Sagaredžon kaupungissa on paikallishistorian museo ja Patardzeulin kylässä Giorgi Leonidzen talomuseo.
Adlerfors
Adlerfors oli Ruotsin ritarihuoneeseen kirjoitettu  aatelissuku numero 1720. Johan Forsman, kruununvouti Abraham Forsmanin poika auskultoi Svean hovioikeudessa 1705, minkä jälkeen hän liittyi vapaaehtoisena Helsingen rykmenttiin ja kohosi vuoteen 1720 mennessä ratsumestariksi. Hänet aateloitiin samana vuonna nimellä Adlerfors. Myös hänen pojastaan Carl Abrahamista tuli ratsumestari.
Arokakadu
Arokakadu, vanhalta nimeltään inkakakadu, (Cacatua leadbeateri) on kakaduihin kuuluva keskikokoinen papukaija, joka elää Australian sisäosissa.
Arokakadua pidetään kakaduista kauneimpana lohenpunaisen ja valkoisen höyhenyksensä ja punakeltaisen töyhtönsä takia. Se on ainoa kakadu, jolla on kolmivärinen töyhtö. Pituudeltaan arokakadu on nokasta lyhyehkön pyrstön kärkeen noin 35 senttimetriä pitkä ja se painaa noin 340-425 grammaa. Sukupuolet ovat liki samanväriset, mutta pieniä eroja voi olla. Aikuisilla yksilöillä koirailla on tummat silmät, naarailla taas punaruskeat.
Sen määrä on paikoin vähentynyt, ja esimerkiksi Australian Victorian osavaltiossa se kuuluu uhanalaisiin lajeihin.
Arokakadu on tehnyt todistettavasti papukaijalintujen ikäennätyksen, kun Brookfield Zoo -eläintarhassa elänyt Cookie-arokakadu kuoli 83-vuotiaana vuonna 2016.
Lemmikkinä arokakadu ei ole kovin yleinen.
Ouidahin historiallinen museo
Ouidahin historiallinen museo sijaitsee Ouidahissa, Beninissä entisessä portugalilaisessa linnoituksessa. Museossa on runsaasti historiallisesti merkittäviä esineitä ja kuvituksia.
Museota on johtanut kuraattori ja henkilökuntana on ollut useita koulutettuja oppaita. Museo on osa museoverkostoa, jota hallinnoi Beninin kulttuuriperinnön virasto, joka on kulttuuri-, taide- ja matkailuministeriön alainen.
Museo on ollut korjattavana vuodesta 2020 alkaen. Beninin viranomaiset eivät ole pystyneet ilmoittamaan, milloin museo avautuu uudestaan.
Vaiheet
Museo sijaitsee rakennuskokonaisuudessa, jota ennen kutsuttiin nimellä São João Baptista de Ajudá. Se oli aikaisemmin Portugalin São Tomé ja Príncipen eksklaavi Ouidahin kaupungissa. Linnoitus perustettiin vuonna 1721 ja siinä oli linnoitus ja tehdas, joka toimi kauppa-asemana. Varhaisvaiheessa portugalilaiset hoitivat orjakauppaa linnoituksen sisällä. Dahomeyn vallattua Ouidahin sen joukot miehittivät sen kahdesti ja polttivat sen maan tasalle. Vuoden 1806 jälkeen sitä hallitsi Francisco Félix de Souza. Dahomeyn kuningaskunnan aikana rakennus toimi alueella Portugalin diplomaattisena edustustona.
Linnake hylättiin vuonna 1862, jonka jälkeen se toimi vuoroin protestanttien ja vuoroin katolisten lähetystyön tekijöiden keskuksena.
Museon kokoelmissa oli orjakauppaa kuvaavia esineitä, valokuvia ja piirustuksia – joiden mukaan Ouidahia pidettiin eurooppalaisten kauppiaiden huomattavana satamana. Museossa oli myös dokumentoitu näyttely samanlaisista rituaaleista ja pukeutumisesta Beninissä, Brasiliassa, Haitissa ja Kuubassa, eli niillä alueilla, joihin enemmistä Ouidahista viedyistä orjista kuljetettiin.
Portugalilainen linnoitus on yksi kolmesta Ouidahissa olleesta, Williamsin brittiläisten ja St. Louisin ranskalaisten linnakkeen lisäksi.
Kuvaus
Museon kokoelma oli ryhmitelty kuuteen pääteemaan: portugalilainen linnoitus (jossa museo sijaitsee), Xwédan kuningaskunta, Dahomeyn kuningaskunta, orjakauppa, voudun ja Beninin ja Uuden maailman väliset kulttuuriyhteydet.
Noin hehtaarin suuruisella linnoitusalueella ovat Portugalin edustajan residenssi, kappeli, sotilasvartio ja sotilasvaruskunta. Museon pysyvät kokoelmat ovat pääosin residenssirakennuksessa ja muuttuvat näyttelyt ovat tavallisesti kappelissa. Museossa on useita merkittäviä tutkimuskokoelmia arkeologisista kaivauskohteista Ouidah-Savin alueella. Näitä tutkimuksia tehneet yliopistot (UCLA, University of South Carolina, University of Virginia) ovat myös tutkimusyhteistyössä Beninin Abomey-Calavin yliopiston kanssa.
Museo on osa niin sanottua Orjareittiä, jossa voi seurata orjuuttamisen vaiheita Ouidahissa.
Vuonna 2015 museo oli ehdolla Afrikan kategoriassa johtavaksi kulttuurikohteeksi.
Aiheesta muualla
6.3592°N, 2.0902°W
NRP Tâmega (1922)
NRP Tâmega oli Portugalin laivaston vuonna 1922 vesillelaskettu Guadiana-luokan hävittäjä.
Valmistus
Alus tilattiin Lissabonin laivastontelakalta, mistä se laskettiin vesille 21. lokakuuta 1922.
Palvelus
Alus poistettiin laivastoluettelosta vuonna 1945.
Idänkukonkannus
Idänkukonkannus (Consolida orientalis, syn. Delphinium orientale) on yksivuotinen, purppuranpunakukkainen leinikkikasvi.
Ulkonäkö ja koko
thumb|170px|vasen|Idänkukonkannus kuvattuna Unkarissa tienpientareella. thumb|170px|vasen|Idänkukonkannuksen kukka. Idänkukonkannus kasvaa 20–60 cm korkeaksi. Pysty varsi on haaraton tai niukkahaarainen, ja ainakin yläosastaan sirottavakarvainen. Alimmat varsilehdet ovat pitkäruotisia, ylemmät lähes ruodittomia. Lehtilapa on 3–5-osainen ja toistamiseen kapealiuskainen. Kukinto on kapeahko, harsu ja monikukkainen terttu. Alimpien kukkien tukilehdet ovat liuskaisia ja ylimpien ehyitä. Kukkien esilehdet ovat tyviosasta kukkaperän kanssa yhdiskasvuisia ja kukkapohjukseen tai sen yli ulottuvia. Vastakohtaiset, purppuranpunaiset kukat ovat 2–3 cm leveitä. Verhiö on teriömäinen ja viisilehtinen. Ylimmän verholehden kannus on 6–12 mm pitkä. Terälehtiä on vain yksi ja sen lapa on kolmiliuskainen. Mesikannus on verholehden kannuksen sisällä. Emin vartalo on karvainen. Suomessa idänkukonkannus kukkii heinä-elokuussa. Kukinnan jälkeen kukkiin muodostuu yksi, 20–25 mm pitkä karvainen tuppilo, joka kapenee toispuolisesti jyrkästi lyhyeksi odaksi. Siemenet ovat väriltään punaruskeita. Monien muiden leinikkikasvien tapaan myös idänkukonkannus on myrkyllinen.
Käyttö
Idänkukonkannusta viljellään myös koristekasvina.
Terdžola
pienoiskuva|Terjola urheilu palatsi. Terdžola on kaupunki Terdžolan piirikunnassa Imeretin hallintoalueella Georgian länsiosassa. Se sijaitsee Imeretin alangolla Tškhara-joen oikealla rannalla, Tbilisin ja Kutaisin välisellä tiellä 190 kilometriä Tbilisistä ja 14 kilometriä Zestaponista luoteeseen. Kaupungin väkiluku on noin 4 644 (2014).
Terdžola mainitaan ensimmäisen kerran 1600-luvun lähteissä. Kaupunginoikeudet se sai vuonna 1983.
Terdžolan kaupungin ympäristössä on useita historiallisia ja kulttuurisia muistomerkkejä, kuten Skanden linnoitus, Gognin linnoituksen ja kirkon rauniot sekä Tškhaltin kirkkokompleksi, jonka arvoesineitä on näytteillä museoissa ympäri Georgiaa.
Lähteet
42.18333°N, 42.97722°W
Adlerheim
Adlerheim oli Ruotsin ritarihuoneeseen kirjoitettu  aatelissuku numero 1632. Peter Arosell (1679-1736) kuului aateliseen Stiernhöök-sukuun ja hänet aateloitiin vuonna 1719 nimellä Adlerheim yhdessä veljensä lasten kanssa. Hänen poikansa vuorineuvos Pehr Adlerheim teki vuonna 1741 Carl von Linnén kanssa tieteellisen matkan Öölantiin ja Gotlantiin.
Georges Miez
Georges Miez, myös Georg tai Giorgio, (2. lokakuuta 1904 Töss, nykyisin osa Winterthuria, St. Gallenin kantoni, Sveitsi – 21. huhtikuuta 1999 Savosa, Ticino, Sveitsi) oli sveitsiläinen telinevoimistelija ja olympiavoittaja.
Miez voitti urallaan kaikkiaan kahdeksan olympiamitalia. Hän aloitti olympiauransa 19-vuotiaana Pariisin olympialaisissa 1924 osallistumalla yhdeksään eri lajiin (mukaan lukien muun muassa köysikiipeily), joista tuloksena oli pronssia voimistelun joukkuekilpailussa ja viides sija rekillä. Seuraavissa, vuoden 1928 kisoissa Miez oli paras telinevoimistelija: hän voitti moniottelun sekä rekin ja oli voittamassa joukkuekultaa. Hevosella hän voitti hopeaa. Los Angelesin kesäolympialaisissa 1932 Miez oli ainoa sveitsiläinen voimistelija ja osallistui vain permannolle voittaen hopeamitalin. Viimeisissä olympialaisissaan Berliinissä 1936 Miez otti kultaa permannolla ja hopeaa joukkuekisassa.
MM-kilpailuista Miez voitti kaksi kulta- ja yhden hopeamitalin.
Kilpauransa jälkeen Miez jatkoi työtään telinevoimistelun, etenkin nuoriso- ja naisvoimistelun parissa. Miez kuoli vuonna 1999 Savosassa, Luganon lähellä 94-vuotiaana.
Karanmeri
thumb|250px|Karanmeren sijainti. Rannikkoalue kuuluu hallinnollisesti pääasiassa [[Jamalin Nenetsiaan ja Krasnojarskin aluepiiriin.]] Karanmeri on Pohjoiseen jäämereen kuuluva merialue Siperian pohjoispuolella. Sen erottaa lännessä Barentsinmerestä Karansalmi ja Novaja Zemlja. Idässä Severnaja Zemlja erottaa sen Laptevinmerestä.
Karanmeri on suunnilleen 1 450 kilometriä pitkä ja 970 kilometriä leveä ja sen pinta-ala on noin 880 000 km². Keskisyvyys on 110 metriä.
COM LAG (2plus2isfive)
COM LAG (2plus2isfive) englantilaisen rock-yhtyeen Radioheadin EP, joka julkaistiin ensin Japanissa ja Australiassa maaliskuussa 2004, huhtikuussa 2004 Kanadassa ja lopulta Britanniassa toukokuussa 2007. Se on kokoelmalevy, joka kokoaa albumin Hail to the Thief singlejen b-puolia ja Cristian Vogelin and Four Tetin tekemiä remixejä Radioheadin kappaleista. Kannen puhekupla sanoo "はい、チーズ. " ("Hai, chiizu."), joka on suomeksi "sano juusto" (englannin fraasista "say cheese", joka sanotaan kuvatessa kuvattavalle).
Jean-Claude Juncker
Jean-Claude Juncker (s. 9. joulukuuta 1954 Redange, Luxemburg) on luxemburgilainen poliitikko, joka toimi Euroopan komission puheenjohtajana marraskuusta 2014 marraskuuhun 2019. Sitä ennen 1995–2013 hän oli Luxemburgin pääministeri ja 1989–2009 valtiovarainministeri. Hän kuuluu kristillissosiaalisen kansanpuolueen (Chrëschtlech Sozial Vollekspartei, CSV).
Juncker liittyi kristillissosiaaliseen kansanpuolueeseen 1974. Hän on opiskellut lakia Strasbourgin yliopistossa ja valmistui 1979. Vuonna 2006 Juncker sai Kaarle Suuren palkinnon.
Juncker oli euroryhmän ensimmäinen puheenjohtajana vuosina 2005–2013. Hän oli avainasemassa, kun euromaat neuvottelivat Kreikan, Portugalin ja Irlannin pelastuspaketeista eurokriisin aikana. Junckerin seuraajaksi euroryhmän johtoon valittiin 21. tammikuuta 2013 Alankomaiden valtiovarainministeri Jeroen Dijsselbloem.
Euroopan komission puheenjohtajaksi
Euroopan parlamentin keskustaoikeistolainen Euroopan kansanpuolue (EPP) nimesi Junckerin kärkiehdokkaakseen Euroopan komission johtoon maaliskuussa 2014. Toukokuussa järjestettyjen europarlamenttivaalien jälkeen EPP:n ennustettiin saavan eniten parlamenttipaikkoja, mikä tarkoittaisi Junckerin nousua komission puheenjohtajaksi. Junckerin nimittämistä myös vastustettiin voimakkaasti ja arvioitiin, että Eurooppa-neuvosto saattaisi nostaa komission johtoon kärkiehdokkaiden sijaan jonkun muun. Britannian pääministeri David Cameron uhkasi maan saattavan lähteä Euroopan unionista, jos Juncker valitaan. Saksan liittokansleri Angela Merkel taas ilmoitti tukevansa Junckeria komission johtoon.
27. kesäkuuta 2014 Juncker nimitettiin EU-maiden johtajien huippukokouksessa komission puheenjohtajaehdokkaaksi äänin 26–2. Junckerin valintaa vastustivat vain Britannian pääministeri Cameron ja Unkarin pääministeri Viktor Orbán. Euroopan parlamentti hyväksyi heinäkuussa 2014 Junckerin valinnan komission puheenjohtajaksi. Salaisessa lippuäänestyksessä häntä kannatti parlamentin jäsenistä 422, kun valintaan tarvittiin vähintään 376 ääntä. Euroopan parlamentti valitsi ensimmäistä kertaa EU:n historiassa komission puheenjohtajan. Junckerin johtaman komission viisivuotinen toimikausi alkoi 1. marraskuuta 2014.
Poliittisia näkemyksiä
12. syyskuuta 2018 Juncker piti puheenjohtajakautensa viimeisen unionin tilaa käsittelevän puheensa ("State of the Union speech"). Siinä hän piti mahdottomana Brexitin jälkeisen Britannian pysymistä yhteismarkkinoilla, painotti oikeusvaltioperiaatetta ja EU:ta maanosan sisäisen rauhan takaajana. Hän sanoi unionin yhtenäisyyden takaavan vaikutusvallan maailmantaloudessa ja kauppaneuvotteluissa. Juncker arvosteli jäsenmaita puuttuvasta solidaarisuudesta maahanmuuton taakajaossa. Lopuksi hän sanoi unionin tavoittelevan "uutta kumppanuutta" Afrikan kanssa ja kannusti eurooppalaisiin investointeihin. .
Elokuussa 2016 Juncker sanoi valtiorajojen olevan "huonoin keksintö, mitä poliitikot ovat koskaan keksineet".
Bongo Rock
Bongo Rock on näyttelijä/muusikko Reino Nordinin 28. marraskuuta 2014 julkaistu pitkäsoitto. Albumin kappaleista "Viereen", "Sun kaa" ja "Niin varmaan" on julkaistu musiikkivideot. "Sun kaa" -musiikkivideoversiolla ei ole mukana rap-artisti JV:tä. Albumin julkaisi Monsp Records.
Jean-Claude Juncker
Poliittisia näkemyksiä
Toukokuun 4. 2018 Juncker puhui Karl Marxin 200-vuotissyntymäpäivän kunniaksi järjestetyssä tilaisuudessa Saksan Trierissä. Joukko Yhdysvaltain kongressin edustajia ja aiempien Neuvostoliiton miehittämien jäsenmaiden EU-parlamenttiedustajia vetosi Junckeriin, ettei tämä olisi osallistunut muistopäivään. Unkarilaiset parlamenttiedustajat muistuttivat, että marxilainen ideologia johti kymmenien miljoonien ihmisten kuolemaan ja tuhosi satojen miljoonien muiden elämän. Heidän mielestään Marxin juhliminen oli kommunismin uhrien pilkkaamista. Juncker kuitenkin osallistui juhlintaan ja piti Marxia puolustavan puheen.
Kritiikki toiminnasta Luxemburgin pääministerinä
Heinäkuussa 2013 Juncker ilmoitti eroavansa pääministerin tehtävistä Luxemburgin tiedustelupalvelusta syntyneen kohun vuoksi. Parlamentin jäsenten julkistamien raporttien mukaan maan tiedustelupalvelu oli salakuunnellut laittomasti kansalaisia. Väärinkäytöksiä oli raporttien mukaan tapahtunut erityisesti vuosina 2004–2008. Parlamentin jäsenet syyttivät Junckeria siitä, ettei hän ollut tiedottanut parlamenttia väärinkäytöksistä. Erotessaan Juncker oli Euroopan pitkäaikaisin pääministeri.
Lokakuussa 2014 paljastui, että Luxemburg oli johdonmukaisesti auttanut lukuisia yrityksiä kiertämään veroja Junckerin ollessa maan pää- ja valtiovarainministeri. paljastuneet asiakirjat osoittivat Luxemburgin saavuttaneen Euroopassa veroparatiisin aseman antamalla yrityksille salaisia verohelpotuksia ja laskien niitten veroprosenttia aina alle 1 % asti. Juncker piti asian saamaa julkisuutta maineelleen pahana ja totesi Luxemburgin veropolitiikan mahdollisesti rikkoneen "moraalisia ja eettisiä standardeja". Muutamaa kuukautta ennen paljastusta hän oli julistanut yrittävänsä ”tuoda jotain moraalia, jotain etiikkaa, eurooppalaiseen veroympäristöön” ja kampanjoi 2015 voimakkaasti jäsenvaltioiden paremman veroyhteistyön puolesta.
Tapausta tutkivat parlamenttiedustajat valittivat komission panttaavan tutkinnassa tarvittavia tietoja. 2017 muun muassa The Guardian -lehdelle vuodetut asiakirjat osoittavat että Luxemburgin pääministerinä vuosina 1995–2013 toiminut Juncker oli estänyt ja haitannut EU:n veronkierron vastaisia toimia.
Alkoholin käyttö
Vuonna 2014 Der Spiegel kertoi Junckerin runsaasta alkoholinkäytöstä, jota nimettömät haastatellut pitivät ongelmallisena. Juncker vakuutti ZDF-tv-kanavan haastattelussa, ettei alkoholi ole hänelle ongelma, ja toisti halunsa Euroopan komission johtoon.
Vuonna 2016 ranskalainen Libération kysyi haastattelussaan huhuista Junckerin runsaasta alkoholinkäytöstä, jonka hän kielsi. Juncker joi haastattelun aikana neljä lasia shampanjaa.
Toukokuussa 2017 brittitabloidi The Sun kertoi Junckerin olleen selvästi humalassa Genevessä YK:n kokouksessa.
Juncker kuvattiin 11. heinäkuuta 2018 Naton huippukokouksessa, jossa hänellä oli vaikeuksia pystyä pystyssä, ja Makedonian pääministeri Zoran Zaev ja Portugalin António Costa taluttivat hänet portaat alas. EU:n komission tiedottaja Margaritis Schinas kommentoi myöhemmin, että Juncker kärsi iskiaksesta ja krampeista. Schinas vakuutti Junckerin olevan täysin kykenevä virkansa hoitamiseen. Junckerin mukaan hänellä on tasapaino-ongelmia, jotka johtuvat vuoden 1989 autokolarista. Onnettomuuden seurauksena Juncker oli kolme viikkoa koomassa ja kuusi kuukautta pyörätuolissa.
Joulukuussa 2018 Iltalehti viittasi Spectatoriin, jonka mukaan Junckerin alkoholiongelma oli niin paha, että käytännössä EU-komissiota johti hänen saksalainen kansliapäällikkönsä Martin Selmayr.
Muut kohut
2015 toukokuussa kokouksessa Riiassa Juncker arvosteli belgialaisen Karl-Heinz Lambertzin ylipainoa ja läpsäisi maanmiestään, Luxemburgin ulkoministeriä Jean Asselbornia poskelle. Samassa tilaisuudessa Juncker ehti vielä suudella Belgian pääministeriä Charles Micheliä päähän ja läpsäistä myös Unkarin pääministeriä Viktor Orbania.
Komissaarin ja entisen Suomen pääministerin, Jyrki Kataisen mielestä Junckerin tapa ottaa häntä korvista ja pojitella oli sydämellisen ihmisen tavallista käytöstä. Kataisen mukaan kukaan ei ollut hänen tietääkseen koskaan loukkaantunut Junckerin läimäytyksistä ja ne ennemmin "rakensivat yhteishenkeä".
Maaliskuussa 2018 Junckerin komission kansliapäällikön valinta herätti epäilyksiä korruptiosta ja hänen aiemman vaalikampanjapäällikkönsä Martin Selmayrin valinnassa rikottiin joidenkin mielestä lakia.
Joulukuussa 2018 Juncker nähtiin pöllyttämässä kaksin käsin ja hallitsemattoman näköisesti naispuolisen EU-työntekijän hiuksia, ennen kuin suuteli tätä poskelle. Samassa yhteydessä hän nimitti Britannian pääministeriä Theresa Mayta "hämäräksi ja epätäsmälliseksi".
2017−2018 poliittiset vastustajat arvostelivat voimakkaasti Junckerin käytöstä. Arvostelijoina olivat muun muassa puolalainen kansanedustaja Krystyna Pawlowicz, joka kehotti tätä kiinnittämään huomiota käytökseensä, itävältalainen MEP ja FPÖ:n puolesihteeri Harald Vilimsky ja suomalainen keskustan ex-kansanedustaja Mikko Kärnä vaativat Junckeria eroamaan. Britannian entinen tasa-arvoministeri Amber Rudd kutsui Junckerin käytöstä naisia kohtaan "groteskiksi".
Olga Eugenie von Thillot Thierfelder
Olga Eugenie von Thillot Thierfelder, taiteilijanimeltään Jennie von Thillot, (20. marraskuuta 1892 Helsinki – 8. maaliskuuta 1977 Hannover ) oli suomalainen oopperalaulaja, äänialaltaan sopraano. Hän oli kiinnitettynä Suomalaiseen oopperaan 1921–1925, minkä jälkeen hän esiintyi Saksassa oopperanäyttämöillä. Vuosina 1949−1951 hän toimi Sibelius-Akatemian oopperaluokan opettajana. 1950-luvulla hän oli vierailevana ohjaajana Helsingissä, Tampereella ja Turussa, jolloin hän ohjasi muun muassa Giuseppe Verdin, Giacomo Puccinin ja Pjotr Tšaikovskin oopperoita.
Von Thillotille myönnettiin Pro Finlandia -mitali 1961.
Von Thillotin ensimmäinen puoliso vuosina 1918−1926 oli oopperalaulaja ja näyttelijä Paavo Kostioja. Hänen toinen puolisonsa oli vuodesta 1928 Ala-Saksin sinfoniaorkesterin johtaja, filosofian tohtori Helmuth Thierfelder, joka vieraili kapellimestarina Suomessa useaan otteeseen 1940- ja 1950-luvuilla.
Duncan Laurence
Varhainen ura
Laurence syntyi Spijkenissessä ja varttui Hellevoetsluisissa. Hän aloitti kappaleiden kirjoittamisen 13-vuotiaana paetakseen kiusaamista. Laurence aloitti musiikkiuransa rock-akademiassa Tilburgissa soittaen lukuisissa koulubändeissä, mukaan lukien omassa bändissään nimeltä The Slick and Suited. Hän perusti bändin vuonna 2013 ja esiintyi muun muassa Eurosonic Noorderslag -festivaalilla. Helmikuussa 2020 Laurence kertoi, että syntyessään hän oli kärsinyt hapenpuutteesta, minkä vuoksi hänellä on motorinen häiriö oikeassa kädessään.
2014–2018: The Voice of Holland ja itsenäinen työskentely
Laurence osallistui The Voice of Holland -kilpailun viidennelle tuotantokaudelle, jossa hänen valmentajanaan toimi Ilse DeLange. Kilpailussa hän eteni semifinaaleihin asti, kunnes hän karsiutui kilpailusta. Maaliskuussa 2016 Laurence lähti The Slick and Suited -yhtyeestä. Hän valmistui myös Tilburgin rock-akademiasta vuonna 2017. Laurence, yhdessä Jihad Rahmounin kanssa kirjoittivat kappaleen Closer k-popyhtyeen TVXQ:n vuoden 2018 albumille nimeltä New Chapter #1: The Chance of Love.
2019–2021: Eurovision laulukilpailu, Worlds on Fire ja Small Town Boy
Tammikuussa 2019 Laurence valittiin edustamaan Alankomaita vuoden 2019 Eurovision laulukilpailuun. Hänet asetti ehdolle Ilse DeLange, jonka kanssa Laurence piti yhteyttä The Voice of Holland -kilpailuun osallistumisen jälkeen. Laurencen euroviisuedustuskappale nimeltä "Arcade" julkaistiin vuoden 2019 maaliskuussa. 18. toukokuuta 2019 Laurence voitti Tel Avivissa järjestetyt vuoden 2019 Euroviisut 498 pisteellä, jotka tulivat sekä kansainvälisiltä raadeilta että yleisöltä. Raadit antoivat Laurencelle 237 pistettä ja yleisö 261 pistettä. Hänellä oli 26 pisteen piste-ero toiseksi tulleeseen Italiaan ja 128 pisteen ero kolmanneksi tulleeseen Venäjään. Laurence on Alankomaiden viides euroviisuvoittaja. Edellinen voitto tuli vuonna 1975, kun Teach-In voitti kilpailun kappaleella "Ding-a-dong". Vuoden 2020 Euroviisujen peruuntumisen johdosta, Laurence on pysynyt euroviisuvoittajana pisimpään, sillä hän on pitänyt titteliä kahden vuoden ajan.
Euroviisuvoittonsa jälkeen Laurence teki kiertueita Alankomaissa ja muualla Euroopassa vuoden 2019 lopussa ja vuoden 2020 alussa. 10. kesäkuuta 2019 Laurence esiintyi Landgraafissa järjestetyn Pinkpop Festival -tapahtuman 50-vuotisjuhlassa. Hän oli ensimmäinen Alankomaiden euroviisuvoittaja, joka esiintyi tapahtumassa. Hän korvasi ruotsalaista duoa nimeltä First Aid Kit, joka keskeytti esiintymisensä terveyssyiden vuoksi. 23. lokakuuta 2019 Laurence julkaisi toisen singlensä nimeltä "Love Don't Hate It". Hän allekirjoitti myös levytyssopimuksen Capitol Recordsin kanssa. 13. toukokuuta 2020 Laurence julkaisi ensimmäisen EP-levynsä nimeltään Worlds on Fire, joka sisälsi singlet "Arcade", "Love Don't Hate It" ja "Someone Else" sekä kaksi muuta singleä. Laurencen ensimmäinen studioalbumi nimeltä Small Town Boy julkaistiin 13. marraskuuta 2020. Se myi platinaa Alankomaissa kolme päivää julkistamisensa jälkeen.
Vuoden 2020 loppupuolella "Arcade" sai julkisuutta sosiaalisessa mediassa ja erityisesti TikTok-palvelussa. Tämän seurauksena kappale nousi jälleen listasijoituksissa ja striimauksissa useissa musiikintoistopalveluissa. Tammikuussa 2021 "Arcade"-kappaleesta tuli kaikkien aikojen striimatuin euroviisukappale. Tätä ennen striimatuin euroviisukappale oli ollut Mahmoodin kappale "Soldi". 12. helmikuuta 2021 "Arcade" pääsi UK top 40 -listalle ja kaksi viikkoa myöhemmin se sijoittui sijalle 29. Vuoden 2021 maaliskuussa Laurence esiintyi ensimmäistä kertaa Yhdysvaltojen televisiossa esittäessään kappaleensa "Arcade" Today-ohjelmassa. Myöhemmin hän esiintyi myös The Ellen DeGeneres Show -keskusteluohjelmassa esittäen kappaleensa yhdessä yhdysvaltalaisen laulajan Fletcherin kanssa. Näiden mainos-esiintymistensä jälkeen "Arcade" pääsi Billboard Hot 100-listalle, mikä on ensimmäinen kerta, kun Eurovision-voittajalaulu on noussut Yhdysvaltain listalle sitten vuoden 1976 (Brotherhood of Man in "Save Your Kisses For Me"), sekä ensimmäinen euroviisukappale kaavio vuodesta 1996 (Gina G:n "Ooh Aah... Just a Little Bit").
Yksityiselämä
Laurence kertoi lokakuussa 2018 olevansa biseksuaali. Kesäkuussa 2019 hän vahvisti olevansa parisuhteessa miehen kanssa. Saman vuoden syyskuussa Laurence ilmoitti hänen ja poikaystävänsä erosta.
5. lokakuuta 2020 Laurence ilmoitti olevansa kihloissa yhdysvaltalaisen lauluntekijän Jordan Garfieldin kanssa.
Autódromo Oscar Alfredo Gálvez
-34.69427°N, -58.45935°W
Autódromo Oscar Alfredo Gálvez on vuonna 1952 rakennettu moottoriurheilurata Buenos Airesissa, Argentiinassa. Rata sijaitsee kaupungin eteläosassa sijaitsevassa puistossa. Radalla ajettiin vuosina 1953–1958, 1960, 1972–1975, 1977–1981 ja 1995–1998 Argentiinan Grand Prix.
Pyörölaukka
Pyörölaukka (Allium rotundum) on monivuotinen sipulikasvi, joka kuuluu laukkoihin (Allium). Se muistuttaa käärmeenlaukkaa ja joskus on myös luokiteltu sen alalajiksi. Pyörölaukka kasvaa 30–60 senttimetriä korkeaksi. Sen lehdet ovat 4–8 millimetriä leveät. Kukintona on pallomainen sarja, joka on itusilmuton. Kukkien ulommat kehälehdet ovat tummanpunavioletit, sisemmät vaaleammat.
Pyörölaukkaa esiintyy alkuperäisenä Euroopassa pohjoisosaa lukuun ottamatta ja Lähi-idässä. Suomessa pyörölaukka on harvinainen tulokas, joka kasvaa parissa paikassa. Uudellamaalla se arvioidaan vakiintuneeksi uustulokkaaksi.